
UZNESENIE VLÁDY SLOVENSKEJ REPUBLIKY
č. 
z ...

k návrhu opatrení na zlepšenie podnikateľského prostredia II.

	Číslo materiálu:
	

	Predkladateľ:
	minister hospodárstva 




Vláda

A.	schvaľuje
A.1.	Opatrenia na zlepšenie podnikateľského prostredia II.;
B.	ukladá
ministrovi práce, sociálnych vecí a rodiny
B.1.	zrušiť povinnosť zamestnávateľa oznámiť pobočke Sociálnej poisťovne začiatok a skončenie čerpania materskej dovolenky alebo rodičovskej dovolenky zamestnancom do ôsmich dní od začiatku čerpania a do ôsmich dní od skončenia čerpania materskej dovolenky alebo rodičovskej dovolenky
do 31. decembra 2018,

B.2.	vydať usmernenie na riešenie nedorozumení, ktoré vznikajú podľa nariadenia vlády SR č. 396/2006 Z. z. o minimálnych bezpečnostných a zdravotných požiadavkách na stavenisko za účelom vytvorenia jasných a jednoznačných pravidiel. O usmernení informovať všetky dotknuté organizácie prostredníctvom sociálnych partnerov a Národného inšpektorátu práce
do 31. decembra 2018,

B.3.	predložiť do legislatívneho procesu návrh novely zákona č. 82/2005 Z. z. o nelegálnej práci a nelegálnom zamestnávaní, ktorou sa rozšíri výnimka z nelegálneho zamestnávania a nelegálnej práce priamych rodinných príslušníkov aj pre iné formy podnikania
do 31. júla 2019,



ministerke školstva, vedy, výskumu a športu
B.4.	odstrániť zákonom ustanovený termín (30. september) na predkladanie žiadosti o overenie spôsobilosti zamestnávateľa uchádzajúceho sa o vstup do systému duálneho vzdelávania
do 31. decembra 2018,

B.5.	odstrániť zákonom ustanovenú povinnosť predkladať k žiadosti o overenie spôsobilosti zamestnávateľa uchádzajúceho sa o vstup do systému duálneho vzdelávania niektoré doklady v tých prípadoch, keď táto informácia je dostupná vo verejne prístupných registroch. Čestným vyhlásením nahradiť potvrdenie príslušného úradu, že zamestnávateľ nemá v Slovenskej republike alebo v krajine svojho sídla daňové nedoplatky, nedoplatky na poistnom na verejné zdravotné poistenie, sociálne poistenie a nedoplatky na povinných príspevkoch na starobné dôchodkové sporenie
do 31. decembra 2018,

B.6.	zaviesť cielené systémové nástroje zamerané na podporu zvyšovania zručností zamestnancov v oblasti informačných a komunikačných technológií
do 31. decembra 2018,

ministrovi dopravy a výstavby
B.7.	zrušiť miestnu príslušnosť orgánu verejnej správy pri vydávaní inštruktorských preukazov pôsobiacich v autoškolách
do 30. júna 2020,

B.8.	v spolupráci s ministerkou vnútra zaviesť elektronickú službu pre vydanie karty vodiča do digitálneho tachografu
do 31. decembra 2021,

B.9.	v spolupráci s ministrom zahraničných vecí a európskych záležitostí a ministrom hospodárstva zabezpečiť schválenie dohody medzi Spojenými štátmi americkými a Slovenskou republikou a jej zaradenie do prílohy 1 a prílohy 2 Dohody medzi Spojenými štátmi americkými a Európskym spoločenstvom o spolupráci v riadení bezpečnosti civilného letectva v platnom znení
do 31. decembra 2020,

podpredsedovi vlády a ministrovi životného prostredia
B.10.	odstrániť v tlačivách povinnosť použiť odtlačok pečiatky, pokiaľ má firma v Obchodnom registri SR uvedené, že pečiatku nepoužíva a upraviť postupy pre Slovenskú inšpekciu životného prostredia pre tieto prípady
do 31. mája 2018,

B.11.	pripraviť novelu zákona č. 401/1998 Z. z. o poplatkoch za znečisťovanie ovzdušia v znení neskorších predpisov v nadväznosti na odsúhlasenú stratégiu ochrany ovzdušia
do 31. decembra 2019,

B.12.	zjednodušiť proces posudzovania vplyvov na životné prostredie podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov so zreteľom na skrátenie lehôt posudzovania vplyvov na životné prostredie a riešenie oblastí opísaných v popise záťaže
do 31. decembra 2019,

podpredsedovi vlády pre investície a informatizáciu  
B.13.	v spolupráci so zástupcami všetkých ústredných orgánov štátnej správy jednoduchou formou (napr. piktogramom) a v jednotnom formáte uvádzať na informačných tabuliach a ich webových sídlach zoznam tlačív a dokumentov, vrátane počtu potrebných originálov a potreby osvedčenia podpisu, ktoré sa vyžadujú pri podaní tej ktorej žiadosti
do 30. júna 2019,

B.14.	zabezpečiť, aby štátne inštitúcie od fyzických osôb a právnických osôb ďalej nepožadovali najčastejšie žiadané výpisy, potvrdenia a ďalšie dokumenty podľa znenia opatrenia č. 14 vlastného materiálu 
do 31. decembra 2018,

ministrovi spravodlivosti
B.15.	doplniť odborný výklad ustanovení zákona č. 315/2016 Z. z. o registri partnerov verejného sektora a o zmene a doplnení niektorých zákonov a zákona č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov v znení neskorších predpisov opisujúcich postup identifikácie konečného užívateľa výhod v prípadoch, v ktorých ho nie je možné určiť výlučne postupom podľa jediného ustanovenia
do 31. decembra 2018,	

podpredsedovi vlády a ministrovi financií
B.16.	zjednodušiť prístup k získaniu informácie o pridelenom daňovom identifikačnom čísle na portáli finančnej správy
do 31. decembra 2019,	

B.17.	legislatívne upraviť mechanizmus riešenia sporov týkajúcich sa dvojitého zdanenia
do 30. júna 2019,

ministrovi hospodárstva
B.18.	zabezpečiť lepšiu informovanosť o poskytovaní regionálnej investičnej pomoci v najmenej rozvinutých okresoch  
do 31. decembra 2019,

B.19.	realizovať aktivity zamerané na šírenie povedomia o generačnej výmene a transfere spoločností
do 31. decembra 2018,	

B.20.	vytvoriť podporný nástroj pre zvládnutie generačnej výmeny v rodinných podnikoch
do 31. decembra 2018,

B.21.	podporiť export slovenských franchisingových konceptov
	do 31. decembra 2018,

B.22.	informáciu o plnení opatrení na zlepšenie podnikateľského prostredia predložiť na rokovanie vlády SR v Správe o stave podnikateľského prostredia v Slovenskej republike
	do 31. marca každoročne, 	

predsedovi Úradu pre normalizáciu, metrológiu a skúšobníctvo
B.23.	znížiť poplatky za sprístupnenie obsahu technických noriem prevzatých do sústavy slovenských technických noriem, formou prezenčného štúdia v Národnom informačnom stredisku pre technickú normalizáciu v Bratislave a v spolupracujúcich knižniciach
do 31. decembra 2018,

B.24.	navýšiť počet vydaných slovenských technických noriem prekladom v štátnom jazyku na úroveň minimálne 15 % z celkového počtu vydaných slovenských technických noriem ročne
do 30. júna 2019 každoročne,

podpredsedovi vlády a ministrovi financií
podpredsedovi vlády a ministrovi životného prostredia 
podpredsedovi vlády pre investície a informatizáciu  
ministerke školstva, vedy, výskumu a športu 
ministerke vnútra
ministrovi práce, sociálnych vecí a rodiny
ministrovi dopravy a výstavby
ministrovi spravodlivosti
predsedovi Úradu pre normalizáciu, metrológiu a skúšobníctvo
B.25.	predložiť ministrovi hospodárstva informáciu o plnení opatrení na zlepšenie podnikateľského prostredia II. 
do 31. januára každoročne,

C. 	odporúča

ministerke vnútra
C.1. 	v spolupráci s ministrom práce sociálnych vecí a rodiny analyzovať súčasné postupy udeľovania prechodných pobytov cudzincov s cieľom navrhnúť technicko-organizačné opatrenia na zlepšenie podmienok v oblasti pobytu cudzincov na území Slovenskej republiky v súlade s platnou legislatívou
do 31. decembra 2018,

C.2.	v spolupráci s ministrom spravodlivosti spracovať analýzu možnosti systémového prepojenia Notárskeho centrálneho registra záložných práv so systémom evidencia vozidiel s cieľom navrhnúť novú eGOV službu na potvrdenie zhodnosti držiteľa a vlastníka vozidla, ako aj vedených exekučných a iných blokácií, záložných a iných ťarch na vozidlách. Navrhnúť zmenu legislatívy zrušením zákazu zabezpečovacieho prevodu vlastníckeho práva na hnuteľné veci pri spotrebiteľských zmluvách
do 31. decembra 2018,

ministrovi spravodlivosti
C.3.	analyzovať a vyhodnotiť podnety podnikateľského prostredia týkajúce sa registra partnerov verejného sektora a na základe odbornej diskusie navrhnúť potrebné zmeny zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení zákona č. 38/2017 Z. z.
do 31. decembra 2018,

C.4.	prehodnotiť právnu úpravu bezúhonnosti právnických osôb a navrhnúť zmeny osobitných zákonov upravujúcich bezúhonnosť právnických osôb
do 31. decembra 2018,

podpredsedovi vlády a ministrovi financií
C.5.	vypracovať analýzu efektivity daňovej zábezpeky na DPH
do 31. decembra 2018.

Vykonajú:	podpredseda vlády a minister financií
podpredseda vlády a minister životného prostredia
podpredseda vlády pre investície a informatizáciu  
minister zahraničných vecí a európskych záležitostí 
ministerka vnútra
minister hospodárstva
minister dopravy a výstavby 
minister spravodlivosti
minister práce, sociálnych vecí a rodiny
ministerka školstva, vedy, výskumu a športu 
predseda Úradu pre normalizáciu, metrológiu a skúšobníctvo

